โครงการถ่ายภาพช่วยให้ผู้หญิงที่ติดเชื้อ HIV/AIDS มีความหวังและมุมมองใหม่เกี่ยวกับการมีชีวิตอยู่กับโรคภัยไข้เจ็บนี้
ผู้ทำงานป้องกันการติดเชื้อ HIV/AIDS ในสหรัฐใช้โครงการถ่ายภาพช่วยผู้ติดเชื้อหญิงให้มีมุมมองใหม่และกำลังใจในชีวิต
การวินิจฉัยว่าผู้ใดติดเชื้อ HIV/AIDS นั้น นอกจากจะเป็นการให้คำตอบปัญหาความเจ็บไข้ได้ป่วยแล้ว ยังทำให้เกิดความอ้ปยศอดสูและแยกกันผู้ติดเชื้อให้อยู่โดดเดี่ยวด้วย อย่างไรก็ตาม โครงการถ่ายภาพโครงการหนึ่งในสหรัฐ กำลังช่วยให้ผู้หญิงที่ติดเชื้อ HIV มีวิธีใหม่ในการมองโรคภัยไข้เจ็บของตนและปัญหาต่าง ๆ ที่ติดตามมา และมีแรงบันดาลใจและกำลังใจในการดำรงชีวิต ผู้หญิงหลายคนที่ได้รับการวินิจฉัยว่า ติดเชื้อ HIV/AIDS จะรู้สึกท้อแท้สิ้นหวัง หลายคนถูกรังเกียจและถูกทอดทิ้ง ขณะที่หลายคนรับสภาพด้วยการปรับเปลี่ยนชีวิตความเป็นอยู่ โยกย้ายไปอยู่ในที่ที่พวกเธอรู้สึกว่า ดีต่อสุขภาพ และได้รับความสนับสนุนความเข้าใจและมีความหวังมากขึ้น ด้วยความร่วมมือของหน่วยงานด้านสุขภาพในเมืองฟิลาเดลเฟียในรัฐเพ็นซิลเวเนีย และเมืองเซนต์หลุยส รัฐมิสซูรี Michelle Teti ชักชวนผู้หญิงที่ติดเชื้อ HIV มาร่วมโครงการถ่ายภาพ เธอแจกกล้องให้ผู้หญิงเหล่านั้นและสอนวิธีใช้ให้ แล้วให้ออกไปถ่ายภาพเกี่ยวกับชีวิตตนเอง โดยเฉพาะสิ่งที่ตนชอบ Michelle Teti กล่าวว่า การเข้าร่วมในโครงการถ่ายภาพดังกล่าว ช่วยให้ผู้หญิงเหล่านั้น มองชีวิตในแง่มุมใหม่ มองการณ์ในแง่ดี มีแรงบันดาลใจ มีกำลังใจในการมีชีวิต และมีวิธีใหม่ในการพิจารณาว่าจะปรับเปลี่ยนชีวิตให้ดีขึ้นได้อย่างไร